S-116/2021

Mál þetta, sem þingfest var þann 8. apríl sl. og dómtekið þann 15. júní sl., er höfðað með ákæru lögreglustjórans á Suðurlandi dagsettri þann 8. mars sl. á hendur D-kk-þgf E-kk-þgf A-kk-þgf, [...]

„fyrir umferðarlagabrot

með því að hafa, aðfaranótt fimmtudagsins 18. júní 2020, ekið bifreiðinni [...]vestur Lyngdalsheiðarveg í Bláskógabyggð, sviptur ökurétti ævilangt og óhæfur til að stjórna bifreiðinni örugglega vegna áhrifa amfetamíns ( 390 ng/ml í blóði), kókaíns (230 ng/ml í blóði), MDMA (365 ng/ml í blóði) og metýlfenidat( 10 ng/ml í blóði).

Telst brot ákærða varða við 1. mgr., sbr. 2. mgr. 50. gr. og 1. mgr. 58. gr. umferðarlaga nr. 77, 2019, sbr, 1. mgr. 95. gr. sömu laga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 99. og 101. gr. umferðarlaga nr. 77, 2019 og til greiðslu alls sakarkostnaðar.“

Ákærði mætti ekki við þingfestingu málsins en hann mætti í þinghaldi sem háð var þann 20. maí sl. og neitaði sök og var ákveðið að aðalmeðferð málsins færi fram þann 15. júní sl. Við upphaf aðalmeðferðarinnar viðurkenndi ákærði skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja- og eiturefnafræði kemur fram að í blóði ákærða hafi mælst 390 ng/ml af amfetamíni, 230 ng/ml af kókaíni, 365 ng/ml af MDMA og 10 ng/ml af metýlfenidat. Í matsgerðinni kemur fram að ofangreind efni séu í flokki ávana- og fíkniefna sem séu óheimil á íslensku forráðasvæði. Þá var talið að ökumaður teldist hafa verið óhæfur til þess að stjórna ökutæki örugglega þegar sýnið var tekið. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða.

Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði fimm sinnum áður sætt refsingu vegna ölvunaraksturs og/eða aksturs undir áhrifum fíkniefna. Þann 23. febrúar 2010 var ákærða gerð sekt vegna ölvunaraksturs sem og aksturs undir áhrifum fíkniefna. Þann 14. nóvember 2011 var ákærða gerð sekt vegna ölvunaraksturs auk annarra umferðarlagabrota. Þá var ákærða þann 19. október 2016 gert að sæta fangelsi í 30 daga vegna aksturs undir áhrifum fíkniefna, auk þess sem hann var sviptur ökurétti ævilangt. Þann 7. febrúar 2018 var ákærði dæmdur í 60 daga fangelsi fyrir akstur undir áhrifum fíkniefna og jafnframt var hann sviptur ökurétti ævilangt. Síðast hlaut ákærði dóm þann 2. júlí 2020, 5 mánaða fangelsi fyrir brot gegn 1. sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr. umferðarlaga. Að öðru leyti hefur sakaferill ákærða ekki áhrif við ákvörðun refsingar í máli þessu.

Brot ákærða sem hér er fjallað um var framið áður en síðastgreindur dómur féll og ber því að gera honum hegningarauka í samræmi við ákvæði 78. gr. almennra hegningarlaga.

Refsing ákærða er hæfilega ákveðin fangelsi í 30 daga. Þá verður ákærða einnig gert að greiða 120.000 króna sekt til ríkissjóðs innan fjögurra vikna frá birtingu dómsins að telja en sæta ella fangelsi í 10 daga.

Með vísan til þeirra lagaákvæða er í ákæru greinir ber að árétta ævilanga sviptingu ökuréttar ákærða.

Með vísan til 1. mgr. 235. gr. laga nr. 88/2008 um meðferð sakamála verður ákærða gert að greiða allan sakarkostnað, þar með talinn útlagðan kostnað, 177.884 krónur og þóknun skipaðs verjanda síns, S-kk-ef F-kk-ef lögmanns, 180.000 krónur að meðtöldum virðisaukaskatti auk ferðakostnaðar lögmannsins, 25.536 krónur.

H-kk-nf O. A-kk-nf dómstjóri kveður upp dóm þennan.

D Ó M S O R Ð:

Ákærði, D-kk-nf Ö-kk-nf A-kk-nf, sæti fangelsi í í 30 daga. Ákærði greiði einnig 120.000 króna sekt til ríkissjóðs innan fjögurra vikna frá birtingu dómsins að telja en sæti ella fangelsi í 10 daga.

Áréttuð er ævilöng ökuréttarsvipting ákærða.

Ákærði greiði allan sakarkostnað, þar með talinn útlagðan kostnað, 177.884 krónur og þóknun skipaðs verjanda síns, S-kk-ef F-kk-ef lögmanns, 180.000 krónur að meðtöldum virðisaukaskatti auk ferðakostnaðar lögmannsins, 25.536 krónur.

H-kk-nf O. A-kk-nf